Stéttarfélög sjómanna slitu í gær kjaraviðræðum við Samtök fyrirtækja í sjávarútvegi. Framkvæmdastjóri samtakanna segir að margar útgerðir ættu í verulegum erfiðleikum með aukinn launakostnað, yrði gengið að kröfum stéttarfélaganna.
Sjómenn, sem hafa verið samningslausir í 21 mánuð, slitu í gær kjaraviðræðum við útgerðarmenn eftir um tuttugu fundi hjá sáttasemjara. Bergur Þorkelsson, formaður Sjómannafélags Íslands, segir viðræðurnar hafa strandað á lífeyrissjóðsmálum en sjómenn krefjast þess að mótframlag í lífeyrissjóð hækki um 3,5 prósent eins og hjá öðru launafólki.
Þeir voru ekki tilbúnir að greiða það nema það yrði tekið af sjómönnum annars staðar. Þeir ætluðu ekki að taka það úr eigin vasa.
Heiðrún Lind Marteinsdóttir, framkvæmdastjóri Samtaka fyrirtækja í sjávarútvegi, segir stöðuna vonbrigði og að leita þurfi lausna innan hlutaskiptakerfisins. Hún segir að ef fallist yrði á kröfurnar hlypi kostnaður vegna þeirra á milljörðum króna ár hvert og launakostnaður sé þegar hár í fiskveiðum, allt að 44 prósent af heildartekjum.
Veruleg hækkun umfram það mun leiða til þess að einstakir útgerðaflokkar munu eiga í verulegum vandræðum með að mæta þessum aukna kostnaði. Þar erum við helst að horfa til frystiskipa, dragnótabáta. Þetta er fjöldi báta og fjöldi útgerða.
Þetta er náttúrulega bara algjör þvæla og þeir birtu okkur kröfu hvað 3,5 prósent auka í lífeyrissjóði myndi kosta einn og hálfan milljarð á ári en þeir eru náttúrulega að fá töluverðan frádrátt á móti þessu bæði í veiðigjöldum, veiðigjöld myndu lækka og síðan fá afslátt í gegnum tryggingargjaldið þannig að þetta hleypur kannski á 300 milljónum á ári.
Bergur segir að félögin ræði nú næstu skref en að þau hafi ekki rætt um verkfallsaðgerðir hingað til.
Það væru veruleg vonbrigði ef við værum komin í þá stöðu að menn sæju ekki aðrar leiðir út úr stöðunni en að efna til verkfalls. Ég held að samfélagið krefjist þess einfaldlega af okkur núna sérstaklega á þessum tímum sem við erum að upplifa - niðursveiflu og verulega erfiðleika í hagkerfinu - að við förum ekki að stoppa hér eina helstu útflutningsatvinnugrein þjóðarinnar.